ΑΠΟΦΑΣΗ ΤΗΣ ΕΠΙΤΡΟΠΗΣ της 27ης Ιουλίου 1994 για την έγκριση προγράμματος εξάλειψης και εποπτείας της μεταδοτικής περιπλευμονίας των βοοειδών που υποβάλλεται από την Ιταλία και για τον καθορισμό του ύψους της χρηματοδοτικής συμμετοχής της Κοινότητας (Το κείμενο στην ιταλική γλώσσα είναι το μόνο αυθεντικό) (94/512/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 94/370/ΕΚ του Συμβουλίου (2), και ιδίως το άρθρο 24,

Εκτιμώντας:

ότι η απόφαση 90/424/ΕΟΚ προβλέπει τη δυνατότητα ανάληψης χρηματοδοτικής δράσης της Κοινότητας για την εξάλειψη και την εποπτεία της μεταδοτικής περιπλευμονίας των βοοειδών-

ότι, βάσει της επιστολής της 8ης Ιουνίου 1994, η Ιταλία υπέβαλε πρόγραμμα εξάλειψης και εποπτείας της νόσου αυτής-

ότι, μετά από εξέταση, αποδείχτηκε ότι το πρόγραμμα αυτό είναι σύμφωνο με την απόφαση 90/638/ΕΟΚ του Συμβουλίου της 27ης Νοεμβρίου 1990 για τον καθορισμό των κοινοτικών κριτηρίων που εφαρμόζονται στις ενέργειες εξάλειψης και εποπτείας ορισμένων νόσων των ζώων (3), όπως τροποποιήθηκε τελευταία από την οδηγία 92/65/ΕΟΚ (4)-

ότι, λόγω της σπουδαιότητας του προγράμματος για την πραγματοποίηση των επιδιωκόμενων στόχων από την Κοινότητα σε θέματα υγείας των ζώων, κρίνεται σκόπιμος ο καθορισμός της χρηματοδοτικής συμμετοχής της Κοινότητας σε 50 % των εξόδων που αναλαμβάνονται από την Ιταλία με ανώτατο όριο 1 340 000 Ecu-

ότι η χρηματοδοτική συμμετοχή της Κοινότητας θα χορηγηθεί, εφόσον πραγματοποιηθούν οι προβλεπόμενες ενέργειες, και οι αρχές υποβάλλουν όλες τις απαραίτητες πληροφορίες μέσα στις προβλεπόμενες προθεσμίες-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το πρόγραμμα εξάλειψης και εποπτείας της μεταδοτικής περιπλευμονίας των βοοειδών που υποβλήθηκε από την Ιταλία εγκρίνεται για την περίοδο από την 1η Ιουλίου έως τις 31 Δεκεμβρίου 1994.

Άρθρο 2

Η Ιταλία θέτει σε ισχύ την 1η Ιουλίου 1994 τις νομοθετικές ρυθμιστικές και διοικητικές διατάξεις για την υλοποίηση του προγράμματος που προβλέπεται στο άρθρο 1.

Άρθρο 3

1. Η προσωρινή χρηματοδοτική συμμετοχή της Κοινότητας πρέπει να ανέρχεται στο 50 % των δαπανών για τις δοκιμασίες και των δαπανών που αναλαμβάνονται από την Ιταλία για αποζημιώσεις των κατόχων για τη σφαγή των ζώων και έως ανώτατο όριο 1 340 000 Ecu.

2. Η χρηματοδοτική συνεισφορά της Κοινότητας χορηγείται μετά από:

- τριμηνιαία υποβολή στην Επιτροπή έκθεσης σχετικά με την πρόοδο του προγράμματος καθώς και των σχετικών δαπανών,

- υποβολή στην Κοινότητα, το αργότερο την 1η Ιουλίου 1995, τελικής έκθεσης σχετικά με την τεχνική εκτέλεση του προγράμματος, η οποία συνοδεύεται από δικαιολογητικά έγγραφα που αφορούν τις σχετικές δαπάνες.

3. Η χρηματοδοτική συνεισφορά της Κοινότητας χορηγείται σε Ecu με την τιμή που ισχύει την πρώτη εργάσιμη ημέρα του μήνα αίτησης χρηματοδότησης, κατά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα απόφαση απευθύνεται στην Ιταλική Δημοκρατία.

Βρυξέλλες, 27 Ιουλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 19.

(2) ΕΕ αριθ. L 168 της 2. 7. 1994, σ. 31.

(3) ΕΕ αριθ. L 347 της 12. 12. 1990, σ. 27.

(4) ΕΕ αριθ. L 268 της 14. 9. 1992, σ. 54.